section_heading: Grb
paragraph_text: mini|lijevo|Grb Zagrebačke oblasti Stjepan Radić je oblasti nastojao dati izrazitiji hrvatski karakter, što se ogledalo i u njezinu grbu. Grb Zagrebačke oblasti se sastojao od hrvatskoga šahiranog grba okruženog vijencem spletenim od žitnog klasja. Taj je grb bio na pečatima samoupravnih tijela, odnosno na tiskanim zaglavljima memoranduma tih tijela. Na pečatu Oblasne skupštine Zagrebačke oblasti hrvatski šahirani grb sastojao se od 25 polja s početnim crvenim poljem. Uvođenje diktature i ukidanje oblasti godine 1929. prekinuli su daljnju uporabu opisanoga grba. Isti grb pojavio se u drugoj polovici tridesetih godina na kartoniranim koricama Sabranih djela Dra Antuna Radića. Ona su izišla u nakladi Seljačke sloge, masovne organizacije hrvatskog seljaštva koja je djelovala u okrilju HSS-ova Hrvatskog seljačkog pokreta. Nijedna druga hrvatska oblast nije imala svoj grb.